قٲضی غلام محمد چھہ یادٕ وترس زٲلۍ دوان، صرف لۅکچارٕ پٮ۪ٹھہ کس نہٕ، پیٖرِ وادن ہندس، تتھ یادٕ وترس یُس سانہ منہٕ کٮ۪ن تہہ خانن منز رژھرتھ چھہ؛ یتھ مثلن یُنگ (Jung) زٲلۍ دیہِ ہے، تکیازِ تم منظر چھہ پۯانٮ۪ن لکہ داستانن زٮ۪وان تہٕ خٲلص تخیلک رنگ رٹان۔تتھ عالمس منز چھہ تاپک تہٕ گاشک لول، تکیازِ گاش تہٕ وشنیر چھہ زندگی ہندۍ دوست؛ تتہ چھہ انہ گٹیُک خوف، تکیازِ انہ گۆٹ چھہ ترُن تہٕ زندگی ہند دشمن؛ تتہِ چھہ وصلک سۯیہہ، تکیاز زُوٕ ذٲژ چھےٚ امی مٲنتھرِ ستۍ نوان، پھۅلان تہٕ پھبان؛ تتہ چھےٚ فراقچ دگ، تکیاز دورٮ۪ر چھہ زندگی ہنز کۅل رٲسۍ کران؛ تتہ چھہ بیٮ۪سۅکھ لولک تہٕ بےٚ ٲنتھ حسنک ٲنہ خانہ یس تمام زندگی انسانس بے قرار تھاوان چھہ؛ تتہ چھہ منزلہ پتھ منزلہ بۯونٹھ کن قدم کڈنچ کل یتھ خاب ونان چھہ، یم زندگی ہندۍ رنگہ ولۍ انہار چھہ تہٕ یم مینتھ تولتھ آسان چھنہ۔ مگر اتھ سارے دولٔژ چھہ اکھ بے رحم پزرک احساس ہمیشہ لرِ لۆر روزان زِ سٲنۍ امار، سٲنۍ وۅتھ ژھانٹھ، سٲنۍ خاب چھہ موسمی پوش، کینژس کال وہۍ کران تہٕ پتہٕ چھہ یہند آفتاب لوسان۔ یمہ نٕے ٲنہٕ تاپہٕ ٹیٚکٮ۪ن پٮ۪ٹھ چھےٚ شٲعری ہٮ۪تھ سٲری فن دٔرتھ۔ ﴿شاید چھہ یمے فلسفکۍ تہ مذہبن ہندۍ اصلی موضوع تہ﴾ أکس بییِس آسہ یمو منزٕ کنہ أکس یا کینژن پاسن پٮ۪ٹھ نظر آسان؛ قٲضۍ صٲبنۍ شٲعری چھےٚ یمن لگ بگ سٲرنےٕ انہارن کۅم کٔرتھ؛ تمن نشہ چھہ یمن سٍتۍ واٹھ تھاون وٲلۍ سٲری وہۍ لبنہ یوان، سیٚدِ سیوٚد بیانن منز نہٕ، کلامہ کس ورگہ معنیس منز۔ کینہہ یٔژ پٲٹھۍ ورتٲوِ مژٕ علامٔژ چھےٚ "پرون"،" ناگ"،"بونۍ"، "ژونگ"، "گام، "ساز"، "وتھ"، "مندورٕ"، "دیان تہٕ دیانُک سر"، تہٕ "جوٗگۍ" یُس پۆتس کار کرتھ گژھان چھہ۔ یہ داتھُر چھہ پانہ ونان زِ یہ وہراون وول کُس آسہِ۔ گۅڈنیُک صفت یس پران وٲلس اتھ شٲعری سٍتۍ آوراوان چھہ، تتھ ونو روٲنی تہ شبیہہ سٲزی یا پیکر ترٲشی۔ اکس اکس شعرس منز لفظ سوٚمۍ تہٕ کنہ جایہ نہٕ زٮ۪وِ روٚٹ گژھان۔ اتھ صفتس کن ظۅن تھاون چھہ امہ کنۍ ضروری زِ ییٚلہ گوٚب تہ معنے دار کتھ کرنۍ آسہ، روٲنی چھہ اکثر چھپہ لگنک خطرٕ آسان۔ کینژن ناماور شٲعرن ہندس کلامس منز چھہ واریاہہ لٹہ روٲنی ہنزِ کمی ہند احساس سپدان، خاص کر ییٚلہ کانہہ سنۍ کتھ وننۍ آسہ۔ اگر یہ بے حد ضروری صفت تیوتاہ نایاب تہ چھنہ، مگر وۅزم بدلہ شٲعرٕ سند پننہ منہ زامژ پیکر ترٲشی چھےٚ "صورت خانہ" کٮ۪ن شعرن ہنز اکھ ٹاکارٕ خصوصیت۔ زیادٕ تر پیکر چھہ بصری، یعنے یمن سٲنس وچھنہ کس حٮ۪سس سٍتۍ واٹھ چھہ، "منہ آنگن منز راتھ وچھم / کن زوٚن شُر اکھ زونہ گندن"۔ یتھۍ پیکر چھہ پۯٮ۪تھ غزلس کٮ۪و نظمہ منز۔ نوۍ نوۍ تہ پرن وٲلس کل کڈن وٲلۍ تہٕ سوٚن اثر تۯاون وٲلۍ یم بصری پیکر چھہ تیتۍ وفوٗر زِ کانہہ شعر چھنہ یس نہٕ ولنہ ییہ۔ امہ کھۅتہ کم پہن، مگر یتھی زودار چھہ یمن اسۍ سمعی پیکر ونو، یعنے یمن سٲنس بوزنہ کس حٮ۪سس سٍتۍ وٹھ چھہ، "اسۍ ما وٲتتھ پیٚے پتھ ون / سۅرنے واینۍ ہش چھے گژھن"، یا "ہیرِ گو ٹھس تہ دل ہیوٚتن راون"۔ ژمہ چھہۍ لگنکۍ ﴿لمسی﴾، زٮ۪وِ مزک باس دنکۍ پیکر چھہ لگ بگ غٲب۔ خابس منز تہ چھ یہ شٲعر یا تہ وچھان، یا بوزان یا کنہ وِزِ مشک ژٮ۪تران۔ یہ چھہ نفسیٲتی معاملہ، مگر میٲنۍ کنۍ چھے یہ حدٕ روٚس طلبگار آستھ تہ تھدۍ خاب وچھتھ، رٔچھتھ رٔژھرتھ تہٕ اچُھہہ تہ ابوس عالم پنن سٲلہ مٲدان بنٲوتھ بدنی لطفو نشہ بے نیاز آسنٕچ علامت۔ بنان چھہ بے نیازی ہند سبب آسہ ماحولک ثٹھنیار، یا آسہ شٲعرٕ سند خاص قسمک مزازٕ، مگر یہ چھے محض اکھ راے تہ بہٕ چھس نہ نفسیاتک مٲہر۔ مےٚ چھہ یہ نظرِ تل زِ وصلک ہاوس چھہ "صورت خانہ" کٮ۪ن شعرن منز ٹاکارٕ پٲٹھۍ موجود۔ ییٚلہ شٲعر ﴿ یا غزلک کردار﴾ "پۯانہ مندورِ کنۍ" گژھا تہ تتہ "تمس" وچھان چھہ، سہ چھہ پانے پانس حٲرتن گژھتھ پۯژھان، "نافہ اوسا تٔمس ہران جامن نظرٕ آسا تٔمس شراب وہان وۅنۍ نبا یور کن ژٕ پھیرکھ زانہہ پانہٕ کیٚہتام چانہ أچھ چھےٚ ونان یا